Фоке Вулф Fw-44
Фоке Вулф Fw 44 штиглиц (DAR 9)  је немачки једномоторни, двоседи, двокрилац са отвореном кабином, који се користио као акробатски авион, авион за обуку пилота и спортско ваздухопловство, пре у току и након Другог светског рата. Први пут је полетео лета 1932. године а поред Нацистичке Немачке производио се још у неколико земаља. Овај авион, произведен по лиценци у Бугарској је познат под именом DAR 9.

Пројектовање и развој 

Авион Фоке Вулф Fw 44 је замишљен и пројектован као акробатски авион. Био је то двоседи двокрилац класичне конструкције, са фиксним стајним трапом и Siemens Sh 14A 7-цилиндричним радијалним ваздухом хлађеним мотором, који је свој први пробни лет извео током лета 1932. године. Главни конструктор је био инжењер Курт Танк. У току производње стално се усавршавао тако да постоје 7 модела овог авиона.

Технички опис 
Авион Фоке Вулф Fw 44 штиглиц је двоседи, једномоторни двокрилац мешовите конструкције. Носећа конструкција трупа авиона је била потпуно направљена од заварених челичних танкозидих цеви високе чврстоће а оплата највећим делом од импрегнираног платна. Труп је био претежно елиптичног попречног пресека. У највећем броју ових авиона уграђивани су седмоцилиндрични радијални ваздухом хлађени мотори Siemens-Halske Sh 14, мада су уграђивани и мотори Аргус As 8.

Крила су била дрвене конструкције, релативно танког профила са две рамењаче. Горње површине оба крила су била пресвучена импрегнираним платном а доње површине су биле обложене дрвеном лепенком. Оба крила су имала облик правоугаоника са полукружним завршетком, стим што је горње крило било померено према кљуну авиона у односу на доње. Конструкције репних крила и вертикални стабилизатор као и кормило правца и висине су била направљена од дрвета пресвучена платном.

Авион је имао класичан фиксни стајни трап са две ноге на којима су били точкови опремљени гумама нисоког притиска напред и самоподесиви гумени точак на репу авиона (модели Fw 44 А,B,C,D и E су уместо репног точка имали дрљачу).

Варијанте авиона Фоке Вулф Fw 44 штиглиц 
 Fw 44А - први прототип, акробатски авион са мотором Siemens-Halske Sh 14А. 
 Fw 44B - школска верзија Fw 44А са мотором Аргус 8 снаге 135 KS (касније замењен мотором Siemens-Halske Sh 14A).
 Fw 44C - основна производна верзија са мотором Siemens-Halske Sh 14А снаге 150 KS., произведено 120 авиона.
 Fw 44D - исти као Fw 44C, нова издувна грана и остава за пртљаг иза кабине пилота.
 Fw 44E - модел Fw 44D са мотором Аргус 8, направљено само 20 примерака 1934. године.
 Fw 44F - модел Fw 44D са постављеним репним точком уместо дрљаче.
 Fw 44J - финална производна верзија са мотором Siemens-Halske Sh 14А-4 снаге 160 KS.

Земље које су користиле Авион Фоке Вулф Fw 44 штиглиц

Оперативно коришћење 
Авион Фоке вулф Fw 44 је био стандардни школски авион Луфтвафе и многих ратних ваздухопловстава у Европи и Јужној Америци а користили су га и многи Аероклубови за школовање спортских пилота. Авиони су се поред матичне фирме, производиле још три фирме у Немачкој: AGO; Bücker и Siebel. У Немачкој је у периоду од 1932 до 1945. године произведено нешто више од 1.900 одих авиона. Процењује се да је у иностранству произведено још 1.100 примерака. На основу лиценцног права овај авион се производио још у: Шведској, Финској, Норвшкој, Аустрији, Бугарској, Турској, Аегентини, Чилеу, Колумбији, Бразилу и Боливији.

Учешће у спортским такмичењима 
Авион Фоке вулф Fw 44 је учествовао у бројним акробатским такмичењима а овде се наводе само нека:

 Светско првенство у акробатском летењу 1934 - авион Fw 44 је освојио треће место. 
 Седмо немачко првенство у акробатском летењу 1935 - авион Fw 44 је освојио друго место. 
 Летње олимпијске игре 1936 - је освојио Fw 44 у мушкој конкуренцији. 
 Осмо немачко првенство у акробатском летењу 1936 - авион Fw 44 је освојио друго место.

Авион Фоке Вулф Fw 44 штиглиц у Југославији 
После Другог светског рата на основу Париског мировног уговора Бугарској је било ограничено наоружање па се морала ослободити вишка. Тако је 1947. године 10 авиона ДАР 9 (лиценцна производња авиона Фоке вулф Fw 44 штиглиц) пребачено у Југославију као део ратне одштете. Ови авиони су ушли у регистар РВ и ПВО извршена је њихова ревизија, испитивање и додељени су Пилотским школама Ваздухопловног савеза Југославије где су летели до њиховог расходовања. Један сачувани примерак авиона ДАР 9 се као музејски примерак чува у Техничком музеју у Загребу.

Види још 
 Гота GO 145
 Де Хевиланд DH.60 Мот
 Де Хевиланд DH.82 Тајгер Мот
 Бикер Bü 131 Јунгман
 Поликарпов По-2
 Физир ФН
 Саиман 200

Референце

Литература 
 
 Команда РВ и ПВО,Чувари нашег неба, Војноиздавачки завод, Београд, 1977.
 
 
 Јанић, Чедомир. Век авијације - [илустрована хронологија]. Беочин: Ефект 1. 2003.(COBISS).
 Јанић, Чедомир. Годишњак српског ваздухопловства за 2007. Београд: Аерокомуникације. 2007. ISSN 1820-9122

Спољашње везе 

 http://www.vazduhoplovnetradicijesrbije.rs/index.php/istorija/focke-wulf-fw-44-stiegletz
 http://www.flugzeuginfo.net/acdata_php/acdata_fw44_dt.php
 http://www.airwar.ru/enc/other2/fw44.html
 http://www.airwar.ru/enc/other1/dar9.html
 http://axis.classicwings.com/
 https://web.archive.org/web/20161012124436/http://udruzenjepvlps.org/smesna-strana-avijacije/
 http://history.rodenkrai.com/new/bylgarska_aviaciq/profesor_inj._cvetan_lazarov_i_bylgarskoto_samoletostroene/samolet_dar-9.html
 https://web.archive.org/web/20160829025343/http://tehnicki-muzej.hr/hr/vr/promet/
 http://www.deutsches-museum.de/en/flugwerft/collections/propeller-driven-aircrafts/fw-44/ 
 https://web.archive.org/web/20160811051911/http://www.aecbn.de/project/stieglitz/

Двокрилци (авиони)
Извиђачки авиони
Школски авиони
Авиони Другог светског рата
Ваздухоплови РВ и ПВО
Југословенски и српски авиони